b"\n_START_ARTICLE_\nKing Crimson\n_START_SECTION_\n\xc5\xa0estdeseta\n_START_PARAGRAPH_\nAvgusta 1967 sta bobnar Michael Giles in njegov brat, basist Peter objavila oglas, s katerim sta posku\xc5\xa1ala najti pevca-organista. Nanj se je odzval Robert Fripp, kitarist, ki ni pel. Skupaj so ustanovili trio Giles, Giles and Fripp in posneli album The Cheerful Insanity of Giles, Giles and Fripp._NEWLINE_Ker album ni bil zelo uspe\xc5\xa1en, se je prvotna zasedba za\xc4\x8dela spreminjati. Prvi se jim je pridru\xc5\xbeil multi-instrumentalist Ian McDonald, ki je igral klaviature in pihala ter pisal pesmi. K sodelovanju je povabil pesnika Petra Sinfielda, ki je bil tisti \xc4\x8das \xc4\x8dlan skupine Infinity, katere \xc4\x8dlanica je bila kratek \xc4\x8das tudi pevka Fairport Convention Judy Dyble. McDonald je pisal glasbo, Sinfield pa besedila, ena njunih prvih pesmi je bila\xc2\xa0\xc2\xbbThe Court of the Crimson King\xc2\xab. Frippov prijatelj iz otro\xc5\xa1tva, pevec in kitarist Greg Lake, je zamenjal Petra Gilesa na bas kitari. Tako je bila prva zasedba King Crimson ustanovljena 30. novembra 1968. Kmalu za tem so kupili melotron, ki je postal zna\xc4\x8dilnost skupine na prvih albumih. Ime King Crimson (ang. Kralj \xc5\xa1krlatni) si je izmislil Peter Sinfield in naj bi bilo sopomenka za Belzebuba, kralja demonov. Po Frippu naj bi bila beseda Belzebub prevzeta iz arabske fraze\xc2\xa0\xc2\xbbB'il Sabab\xc2\xab, kar pomeni\xc2\xa0\xc2\xbbmo\xc5\xbe z namenom\xc2\xab. Prvotni izraz pa naj bi bil\xc2\xa0\xc2\xbbba'al zebul\xc2\xab, tj.\xc2\xa0\xc2\xbbGospodar visokega polo\xc5\xbeaja\xc2\xab._NEWLINE_King Crimson so prvi\xc4\x8d nastopili 9. aprila 1969, \xc5\xa1ir\xc5\xa1i javnosti pa so se predstavili kot predskupina Rolling Stonesom v Hyde Parku, London, julija 1969 pred mno\xc5\xbeico 650.000 ljudi. Svoj prvi album, In the Court of the Crimson King so izdali oktobra istega leta pri zalo\xc5\xbebi EG Records. Pete Townshend, kitarist skupine The Who ga je opisal kot\xc2\xa0\xc2\xbbskrivnostno mojstrovino\xc2\xab. Album je bil zelo vpliven na podro\xc4\x8dju progresivnega rocka v zgodnjih sedemdesetih._NEWLINE_Po koncertih v Angliji, so imeli tudi turnejo po ZDA. Zaradi nesoglasij med \xc4\x8dlani, je prvotna zasedba svoj zadnji koncert odigrala 16. decembra 1969. Ian McDonald in Michael Giles sta zapustila skupino in skupaj posnela album McDonald and Giles. McDonald je bil leta 1976 med ustanovnimi \xc4\x8dlani skupine Foreigner.\n_START_SECTION_\nSedemdeseta\n_START_PARAGRAPH_\nZasedba King Crimson se je v slede\xc4\x8dih letih zelo spreminjala. V triu so ostali Fripp, Sinfield in Lake. Leta 1970 so izdali singl\xc2\xa0\xc2\xbbCat Food/Groon\xc2\xab.. V tem \xc4\x8dasu so \xc5\xbee ustvarjali skladbe za njihov drugi album, In the Wake of Poseidon, ki zelo spominja na njihov prvi album.. Skupini so se pri snemanju pridru\xc5\xbeili Mel Collins na pihalih, Gordon Haskell je prispeval vokal pri eni pesmi, Peter Giles pa je igral bas kitaro na ve\xc4\x8d skladbah. Za vokalista se je na avdiciji potegoval tudi Elton John. Lake je po tem albumu zapustil skupino in ustanovil Emerson, Lake and Palmer. Tako je King Crimson ostala brez vokalista, dokler se ji ni pridru\xc5\xbeil Gordon Haskell, ki je igral bas kitaro na njihovem tretjem albumu, Lizard, ki je \xc5\xbee kazal mo\xc4\x8dne vplive jazza in klasike. Bobne je igral Andy McCulloch, Jon Anderson, vokalist skupine Yes pa je pel le na eni pesmi. Haskell in McCulloch sta zapustila skupino \xc5\xa1e preden je bil album izdan._NEWLINE_Na avdiciji sta bila za nova \xc4\x8dlana skupine izbrana bobnar Ian Wallace in vokalist Boz Burell. Fripp je Burrella, ki je samo pel in ni igral nobenega instrumenta, nau\xc4\x8dil igrati bas kitaro. King Crimson so leta 1971 z novo zasedbo od\xc5\xa1li na svojo drugo turnejo in izdali nov album Islands, ki je tako kot prva dva znan po melotronu. Konec tega leta jih je zapustil Peter Sinfield in se pridru\xc5\xbeil Emerson, Lake & Palmer. Naslednje leto so znova od\xc5\xa1li na turnejo po ZDA, po njej pa se je skupina nameravala raziti. Posnetki s te turneje so bili pozneje izdani na 'live' albumu Earthbound. Zvok na albumu je izredno slabe kvalitete, glasbeno pa so se v tem \xc4\x8dasu pribli\xc5\xbeali funku in jazzu, velik del albuma je tudi improviziran. Po turneji so Collins, Wallace in Burrell zapustili King Crimson in skupaj z britanskim blues kitaristom Alexisom Kornerom ustanovili bend Snape. Burrell je pozneje postal basist skupine Bad Company._NEWLINE_Fripp je znova za\xc4\x8del iskati nove \xc4\x8dlane. Med njimi so bili improvizacijski tolkalist Jamie Muir, vokalist in basist John Wetton, violinist in klaviaturist David Cross ter bobnar Bill Bruford, ki je zapustil komercialno uspe\xc5\xa1nej\xc5\xa1o skupino Yes. Sinfielda je v pisanju pesmi zamenjal Richard Palmer-James, Wettonov prijatelj._NEWLINE_Proti koncu leta 1972 so od\xc5\xa1li na turnejo, marca naslednje leto pa so izdali album Larks' Tongues in Aspic. Znan je postal predvsem po inovativni eksperimentalni glasbi, ki se je zelo razlikovala od prej\xc5\xa1njih albumov, vpeljala je tudi metal, ki je v tistih \xc4\x8dasih \xc5\xa1ele nastajal. Muir je zaradi nesre\xc4\x8de na koncertu skupino zapustil \xc5\xa1e pred izidom albuma in se pridru\xc5\xbeil budisti\xc4\x8dnemu samostanu na \xc5\xa0kotskem. Sledila je dalj\xc5\xa1a turneja, na kateri je King Crimson za\xc4\x8dela snemati material za nastajajo\xc4\x8di album, Starless and Bible Black, ki je iz\xc5\xa1el januarja 1974. Ve\xc4\x8dina posnetkov na albumu je s koncertov, \xc4\x8deprav ga po navadi pri\xc5\xa1tevajo med studijske izdelke._NEWLINE_Med turnejo po Evropi in Ameriki leta 1974, je David Cross zapustil skupino po koncertu v Centralnem parku v New Yorku. Preostali trio je med poletjem posnel album Red. Na njem so kot gostujo\xc4\x8di glasbeniki sodelovali: Robin Miller na oboi, Marc Charig na kornetu ter biv\xc5\xa1i \xc4\x8dlani skupine: Mel Collins na sopranskem saksofonu, violinist David Cross na koncertni improvizaciji\xc2\xa0\xc2\xbbProvidence\xc2\xab, Ian McDonald pa na alt saksofonu. McDonald se je znova nameraval pridru\xc5\xbeiti skupini, medtem ko je bil Fripp vse bolj razo\xc4\x8daran nad glasbenim poslom, ob prebiranju del Georga Gurdjieffa pa se mu je zdelo, da se bli\xc5\xbea konec sveta. Trio z albuma Red ni nikoli od\xc5\xa1el na turnejo, saj je Fripp dva meseca pred izdajo albuma oznanil dokon\xc4\x8den razpad skupine.\xc2\xa0\xc2\xbbPosthumno\xc2\xab\xc2\xa0so izdali \xc5\xa1e koncertni album USA. Zaradi tehni\xc4\x8dnih te\xc5\xbeav z zvokom je Eddie Jobson na nekaterih skladbah naknadno posnel zvok violine in klaviatur. Album so morali zaradi omejenosti vinilne plo\xc5\xa1\xc4\x8de tudi skraj\xc5\xa1ati.\n_START_SECTION_\nOsemdeseta\n_START_PARAGRAPH_\nLeta 1981 je Fripp znova za\xc4\x8del zbirati \xc4\x8dlane za novo skupino, \xc4\x8deprav sprva ni nameraval obnoviti King Crimson. Najprej je k sodelovanju povabil biv\xc5\xa1ega \xc4\x8dlana King Crimson, bobnarja Billa Bruforda. Nato se jima je pridru\xc5\xbeil Tony Levin, ki je pred tem sodeloval z Johnom Lennonom in Yoko Ono , Petrom Gabrielom in drugimi. Poleg tega da je igral bas kitaro, je v skupino prinesel nov zvok s Champan Stick. Nazadnje se jim je pridru\xc5\xbeil kitarist Adrian Belew, ki je bil na turneji s Talking Heads, pred tem pa je sodeloval z Davidom Bowiem in Frankom Zappo. Fripp dotlej ni igral z drugim kitaristom v enem bandu, torej je z novo zasedbo hotel ustvariti glasbo, ki bi bila druga\xc4\x8dna od prej\xc5\xa1njih zasedb King Crimson. Belew je tudi pel in pisal besedila za pesmi. Pod imenom Discipline je \xc4\x8detverica prvi\xc4\x8d koncertirala spomladi 1981._NEWLINE_Oktobra istega leta so se \xc5\xbee predstavljali pod imenom King Crimson. V tej zasedbi so izdali tri albume: Discipline (1981), Beat (1982) in Three of a Perfect Pair (1984). Beat je bil prvi album, ki je bil posnet v povsem enaki zasedbi, kot njegov predhodnik. Poleg tega je bil tudi prvi, ki ga ni produciral \xc4\x8dlan skupine. Album je bil poimenovan po generaciji beatnik, ki jo opisujejo tudi pesmi, kot sta\xc2\xa0\xc2\xbbNeal and Jack and Me\xc2\xab\xc2\xa0in\xc2\xa0\xc2\xbbThe Howler\xc2\xab. Belew je Frippu celo priporo\xc4\x8dil roman Jacka Kerouaca Na cesti, ki ga je navdihnil pri pisanju skladb._NEWLINE_Na to zasedbo King Crimson je vplival tudi takrat bolj popularen\xc2\xa0\xc2\xbbNew Wave\xc2\xab, kar lahko pripi\xc5\xa1emo Belewemu in Frippovemu sodelovanju s Talking Heads in Davidom Bowiejem, Levinovemu s Petrom Gabrielom ter Frippovemu solo albumu Exposure in njegovemu stranskemu projektu z League of Gentlemen. Fripp je z novimi King Crimson hotel ustvariti gamelan rock glasbo, z dvemi kitaristi in kompleksnimi ritmi se je namre\xc4\x8d posku\xc5\xa1al pribli\xc5\xbeati glasbi, ki jo igrajo indonezijske gamelan zasedbe. Po Three of a Perfect Pair je skupina znova razpadla za celo desetletje. Medtem je Fripp ustanovil zalo\xc5\xbebo Discipline Global Mobile, ki izdaja plo\xc5\xa1\xc4\x8de King Crimson in njenih stranskih projektov. Leta 1985 je za\xc4\x8del tudi glasbeno \xc5\xa1olo Guitar Craft za kitariste.\n_START_SECTION_\nDevetdeseta in pozneje\n_START_PARAGRAPH_\nKing Crimson so se znova zdru\xc5\xbeili leta 1994, tokrat sta se zasedbi iz osemdesetih pridru\xc5\xbeila Trey Gunn s Chapman stick ter bobnar Pat Mastelotto. Ta\xc2\xa0\xc2\xbbdvojni trio\xc2\xab\xc2\xa0je leta 1994 izdal kratko plo\xc5\xa1\xc4\x8do VROOM, ki ji je naslednje leto sledil studijski album THRAK. Leta 1996 so izdali \xc5\xa1e avantgardni improvizacijski koncertni album THRaKaTTaK. King Crimson so v tej zasedbi zdru\xc5\xbeili elemente dveh kitar iz osemdesetih ter metalski zvok iz albuma Red. Kljub uspe\xc5\xa1nosti in pozitivnim kritikam, sekstet ni obstajal dolgo._NEWLINE_Proti koncu stoletja je zalo\xc5\xbeba Discipline Global Mobile poleg izdelkov King Crimson, za\xc4\x8dela izdajati tudi dela njenih stranskih projektov. Nastalo je namre\xc4\x8d ve\xc4\x8d skupin, imenovanih\xc2\xa0\xc2\xbbProjeKcti\xc2\xab\xc2\xa0(One, Two, Three ... Six), ki so posnele ve\xc4\x8d prostih improvizacij, podobnih tistim na albumu THRaKaTTaK. Te so zaradi svojevrstnosti in manjka melodije te\xc5\xbeke za poslu\xc5\xa1anje. Zalo\xc5\xbeba DGM je leta 1998 ustanovila King Crimson Collector's Club, ki redno izdaja koncertne posnetke iz vseh obdobij skupine in se jih lahko tudi nalo\xc5\xbei z interneta._NEWLINE_Ko sta Bruford in Levin zaklju\xc4\x8dila s ProjeKcti, sta zapustila s skupino, da bi lahko sodelovala z Earthworks in Petrom Gabrielom oz. Sealom. Belew, Fripp, Gunn in Mastelotto so \xc5\xa1e naprej sodelovali, saj so leta 2000 izdali album The ConstruKction of Light, na katerem je tudi skladba\xc2\xa0\xc2\xbbHeaven and Earth\xc2\xab\xc2\xa0z istoimenskega albuma ProjeKcta X, izdanega isto leto. King Crimson so v tem \xc4\x8dasu nastopali po turnejah in igrali skupaj s Tool_NEWLINE_Skupina je nadaljevala z ustvarjanjem, leta 2002 so izdali kratko plo\xc5\xa1\xc4\x8do Happy With What You Have to Be Happy With, naslednje leto pa \xc5\xa1e album The Power to Believe, ki mu je sledila promocijska turneja. Novembra 2003 je Trey Gunn zapustil skupino, zamenjal pa ga je nekdanji basist King Crimson Tony Levin. Novi ProjeKct Six, katerega \xc4\x8dlana sta bila Fripp in Belew, je leta 2006 koncertiral na turneji po ZDA in Japonskem._NEWLINE_Leta 2002 so se nekateri biv\xc5\xa1i \xc4\x8dlani King Crimson iz njenih zgodnjih zasedb zdru\xc5\xbeili v skupino 21st Century Schizoid Band, ki je igra skladbe iz njihovih prvih albumov._NEWLINE_21. septembra 2006 je za posledicami infarkta umrl biv\xc5\xa1i \xc4\x8dlan skupine Boz Burrell, pet mesecev pozneje pa \xc5\xa1e Ian Wallace za rakom na po\xc5\xbeiralniku.\n_START_SECTION_\nGlasba\n_START_PARAGRAPH_\nFripp je skupino King Crimson opisal kot\xc2\xa0\xc2\xbbna\xc4\x8din ustvarjanja\xc2\xab,, saj skupina \xc5\xa1e vedno deluje, kljub mnogim spremembam v \xc4\x8dlanstvu in instrumentaciji."